वरिष्ठ पुलिस अधीक्षक वैभव कृष्ण के मुताबिक शुक्रवार की शाम पूर्वी दिल्ली पुलिस की तरफ से गाजियाबाद जिला पुलिस को मयूर विहार इलाके के निवासी दिल्ली के व्यापारी अजय गुप्ता के बेटे के अपहरण की सूचना मिली थी। इस संबंध में दिल्ली पुलिस की तरफ से आशंका व्यक्त की जा रही थी कि बच्चे को गाजियाबाद जिला के खोड़ा इलाके में कहीं रखा गया है। इस सूचना के आधार पर खोड़ा थाना पुलिस ने इलाके से अपह्रत बच्चे को सकुशल बरामद कर लिया है। पुलिस ने बताया कि बच्चे का अपहरण आकाश चौधरी और राजा गौड़ नामक आरोपियों ने अपने तीन अन्य साथियों के साथ मिलकर दिल्ली के मयूर विहार फेस-3 इलाके के विद्या बाल भवन स्कूल के सामने से किया था। इन लोगों ने बच्चे को खोड़ा थाना क्षेत्र कि परचून की दुकान में छिपा कर रखा था, जहां से उसे बरामद किया गया है। पुलिस ने इस मामले में पांच आरोपियों को गिरफ्तार किया है। फिलहाल गाजियाबाद जिला पुलिस ने बच्चे के बरामदगी और अपराधियों की गिरफ्तारी के संबंध में दिल्ली पुलिस को सूचना भेज दी है।